18 Mabapi le moloko oa rōna, Jesu o ile a bolela esale pele hore “lerato la ba bangata le tla tapa ka baka la ngatafalo ea bokhopo.” (Mattheu 24:12) Ho tapa hona ha lerato ho bonahala ka ho hlakileng boikutlong ba ho se tsotelle le ba boithati ka lehlakoreng la batho ba bangata haholo kajeno. Leha ho le joalo, ho e-na le hore re susumetsoe hore re itšoare ka mokhoa o tšoanang oa ho se tsotelle, ho hlokahala hore re hopole keletso ea Pauluse: “Le se ke la busetsa bobe ka bobe, leha e ka ba ho mang le mang. Batlang tse leng ntle mahlong a batho bohle. Ha ho ka etsoa, ’me ha e le ka lōna, le lule ka khotso le batho bohle.” (Ba-Roma 12:17, 18) E lokela ho ba boikemisetso ba rōna ho ba le mekhoa e metle ka linako tsohle, ho sa tsotellehe hore na boiteko ba rōna boa ananeloa kapa che.—Mattheu 5:43-47.